শাহবাগে সকাল থেকে যানবাহন স্বাভাবিকভাবে চলাচল করেছে। ঢাকা বিশ্ববিদ্যালয় ক্যাম্পাস, নীলক্ষেত, কাঁটাবন এলাকায় হরতালকারীদের কাউকে মাঠে নামতে দেখা যায়নি। শাহবাগ মোড়, টিএসসি, নীলক্ষেত মোড়, কাঁটাবন এলাকায় আইন-শৃঙ্খলা রক্ষাকারী বাহিনীর সদস্যরা কঠোর অবস্থানে ছিলেন। নয়াপল্টনে ইসলামী দলগুলোর কার্যালয় পুলিশ সকাল থেকে ঘিরে রাখে। ফলে নেতা-কর্মীরা রাস্তায় নামার  কোন সুযোগই পাননি। একইভাবে আগের দিনের মতো অবরুদ্ধ করে রাখা হয় নয়াপল্টনে বিএনপির কেন্দ্রীয় কার্যালয়। এছাড়া নগরীর ফার্মগেট, মোহাম্মদপুর, মিরপুর, মতিঝিল, গুলশান এলাকায় স্বাভাবিক ছিল জনজীবন। হরতালে ট্রেন ও বিমান চলাচলও স্বাভাবিক ছিল বলে দাবি করেছে কর্তৃপক্ষ। সকালে সায়দাবাদ বাস টার্মিনাল থেকে দূরপাল্লার গাড়ি ছেড়ে গেছে। এছাড়া সদরঘাট লঞ্চ টার্মিনাল থেকেও স্বাভাবিক নিয়মে লঞ্চ ছেড়েছে।?